MARIE DIAMOND

OTTHONOD
TEREMTŐ
EREJE

Feng Shui
és manifesztáció

ÉDESVÍZ KIADÓ
BUDAPEST

A fordítás az alábbi kiadás alapján készült:

Marie Diamond / YOUR HOME IS A VISION BOARD

Originally published in 2024 by Hay House LLC.

A Hay House-rádió a www.hayhouseradio.com
internetes oldalon érhető el.

Fordította

Béresi Csilla

Szerkesztette

Varga Virág

Olvasószerkesztő

Ligeti Szilvia

Copyright © Marie Diamond, 2024

Hungarian translation © Béresi Csilla, 2024

Hungarian edition © Édesvíz Kft., 2025

Cover design © Édesvíz Kft., 2025

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Műszaki vezető: Ortutay Judit

Tördelés: Janković Milán

Borítót készítette: eyelab.dk

Elektronikus formátum
Békyné Kiss Adrien

EPUB ISBN 978-963-507-647-5

MOBI ISBN 978-963-507-668-0

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Családomnak és tanítványaimnak ajánlom ezt a könyvet, valamint mindazoknak, akik hozzásegítettek, hogy megismertethessem ötszázmillió emberrel a feng shui alapelveit.

Tartalom

Előszó

Bevezetés

1. A szülői ház

2. Rátalálok a feng shui-ra

3. Hogyan vonzottam be álmaim megvalósulását?

4. Légy tudatos: Vizsgáld meg az otthonodat

5. A megbocsátás tiszta lapot teremt

6. Ki a régivel, csinálj helyet az újnak tértisztítással

7. Képzeld magad elé új valóságodat

8. Szerkeszd meg személyes álomtábládat

9. Legyen otthonod az álomtáblád

10. Az öt elem a feng shui-ban

11. Hogyan vonzz be sikeres hivatást?

12. Hogyan vonzd be a pénzt?

13. Hogyan vonzd be az egészséget és a jó közérzetet?

14. Hogyan vonzd be a romantikát?

15. Hogyan vonzz be harmonikusabb családi és üzleti viszonyokat?

16. A tudás és a spirituális gazdagodás bevonzása

17. Hogyan vértezd fel otthonodat a megfelelő kvantumszínekkel?

18. Korszerűsítsd feng shui-dat az éves hatások figyelembevételével

Végszó gyanánt

Függelék: Vonalkódok a templomi tájoláshoz

Köszönetnyilvánítás

A szerzőről

Előszó

Egy Costa Rica-i rendezvényen találkoztam először Marie Diamonddal. Ő jött oda hozzám, és megkérdezte:

– Maga, ugye, Vishen? Egyik álmomban látogatott meg. A sors rendelése, hogy mi ketten találkozzunk.

Az ember nem naponta hall effélét! Belementem, hogy egy asztalhoz üljünk, és jobban megismerjük egymást. Vacsora közben Marie végig a feng shui-ról beszélt, és arról a tömérdek klienséről, akiknek a segítségére volt pályája során. Megtudtam tőle, hogy látja és érzékeli az energiát.

Megkért, hogy vázoljam fel neki az irodám alaprajzát, és mutassam meg, hol ülök. Megnézte személyes energiaszámomat és négy személyes irányomat, majd kijelentette:

– Pont fordítva ül, amint azt a száma diktálná. Melegen javaslom, hogy fordítsa ellenkező irányba az íróasztalát. Muszáj megkérdeznem, hogy megy az üzlet.

A kérdést hallva összeszorult a gyomrom, mivel akkoriban bizony csehül álltunk; hétszázezer dollárt vesztettem az év kezdete óta. Amikor beszámoltam Marie-nek siralmas helyzetünkről, újra megkért, hogy fordítsam el az íróasztalomat.

Az irodámba visszatérve megkértem a karbantartómat, hogy hajtsa végre a Marie által javasolt változtatásokat. Nem ment könnyen; kábeleket kellett felszednünk és a padlódeszkát felszaggatnunk hozzá. Mindazonáltal sikerült úgy elfordítanom az íróasztalt, hogy Északkeletre nézzen, ugyanis ez a sikereim személyes iránya. A következő hónap végén nem győztem ámuldozni hétszázezer dolláros céges nyereségünkön, ami maradéktalanul pótolta az előző hét hónap veszteségeit.

A tetemes bevétel fellendítette az üzletmenetet. Tényleg lehetséges lenne, hogy mindezt az íróasztal elforgatásának köszönhettem?

– Azt hiszem, át kell rendeznünk az irodádat a feng shui alapján – mondtam akkori feleségemnek.

Marie segítségével kigondoltuk, merre nézzen Kristina íróasztala, és még néhány egyszerű változtatást eszközöltünk. Az elkövetkező hónapban rekordot döntött a bevétele. Addigra már Marie hívévé szegődtem. Láttam, hogy át tudja formálni mások életét. Fantasztikus képesség ez, aminek nem lehetett ellenállni.

Nincs szó arra, amit csinál. Elismerem, nem értem teljesen, de tudom, hogy mágia és erő rejlik a tanításában. Amióta az ő iránymutatását követem úgy személyes, mint szakmai életemben, oly mértékben pártolt mellém a szerencse, a bőség és a szépség, hogy néha reggelre kelve el sem hiszem, hogy ez az én életem. Napról napra végtelen hála tölt el minden iránt, amiben részesülök. A Mindvalley alapítójaként, ami a személyes fejlődés legtágabb platformja földünkön, számos figyelemre méltó tanítót volt alkalmam megismerni, és Marie Diamondot a legjobbak közé sorolom.

Tudom, hogy ez a könyv mélységes hatással lesz az életedre. Izgatottan várom, hogy felfedezd a Marie tanításaiban rejlő bölcsességet és erőt.

VISHEN LAKHIANI,
a Mindvalley alapítója

Bevezetés

Egy hotel előtt álltam a londoni Chelsea-ben. Épp a harmadik über-sofőr mondta vissza az elszállításomat. Miközben az applikáció újabb fuvarozó után kutatott, felsóhajtottam.

Különösen hosszú napom volt, és másra se vágytam, mint hazamenni. Nem segített a dolgon, hogy az a barátom, akivel korábban találkozót beszéltem meg, elfelejtett megjelenni. Végül pittyegés jelezte a telefonomon, hogy megmentőm pár utcával arrébb várakozik. Beültem mellé, és mosolyogva megköszöntem, hogy elvisz. Melegszívű, barátságos fickó volt, és hamarosan élénk társalgásba merültünk. Beszéltünk a hála hatalmáról, a pozitív életszemléletről és kedvenc könyveinkről. Megkérdeztem, milyen tevékenységet élvez a jelen pillanatban. Azt felelte, tizenkét éves kislányának olvassa fel A Titkot. Megkérdezte, tudom-e, mi a vonzás törvénye. Igen, tudom, válaszoltam. Melyik oktató tetszett neki a legjobban? – kíváncsiskodtam. Habozás nélkül rávágta, hogy Marie Diamond.

– Ha valaha is Londonba jön, akár előadni, akár szemináriumot vezetni, szeretném megmutatni a lányomnak – tette hozzá.

Ahogy ezt meghallottam, megkértem, álljon ki oldalra. Amikor megtette, felszólítottam, hogy forduljon hátra, és nézzen meg jól magának. Kezdeti zavara mély döbbenetnek adta át a helyét, amikor rájött, hogy személyesen Marie Diamond foglal helyet kocsija egyik hátsó ülésén. Sírni kezdett, hogy a könyvből, amelyet a lányával együtt annyira szerettek, egyszer csak előkerült egy hús-vér szereplő. Történetesen nálam volt legutoljára megjelent munkám egy példánya, amelyet dedikáltam a kislánynak, és átnyújtottam az apának, két jegy kíséretében a következő londoni szemináriumomra. Ki gondolhatta a maga idejében, hogy A Titok majd két évtized múltán nem lesz titok többé!

Amikor 2006-ban tanítómesterként felléptem A Titokról készült dokumentumfilmben, a „manifesztáció” vagy a „vonzás törvénye” mibenlétéről csak kevesen tudtak. Jóllehet a filmet több millióan látták, e fogalmak még nem épültek be a közbeszédbe. Ezzel szemben manapság, a legutóbbi adatok szerint, több mint száznyolcvankét millióan kattintottak rá a „vonzás törvénye” meghatározásra a Google böngészőjében. A TikTok influenszereitől a YouTube több százezer oktatóprogramjáig a jelek szerint mindenki e törvény hatása alá került. Nézzünk szembe a tényekkel, minden idők legbizonytalanabb korszakában csábító azt feltételezni, hogy hatalmunkban áll megalkotni önmagunk valóságát.

De nem túl szép ez ahhoz, hogy igaz legyen? Az ellenérv talán az lenne: nem lehetséges csak azzal, hogy akarjuk, létrehozni egy jachtot, egy álomotthont vagy bármi mást. Ha ez ilyen egyszerű lenne, a Csendes-óceán minden négyzetcentijét luxusvitorlások töltenék meg. Ezeknek a tamáskodóknak rendszerint azt mondom, tennünk is kell ahhoz, hogy bevonzzunk valamit.

Amikor egy ötletet melengetünk elménkben, vagy bizonyos célt tűznénk magunk elé, meg kell dolgoznunk azért, hogy mindez valóra váljon. Legyen szó rendezvényszervezésről, valamely új készség elsajátításáról, vagy akár csak arról, hogy igent mondj egy kínálkozó lehetőségre, a kerekeket neked kell mozgásba hoznod. A vonzás törvénye azonban meggyőz minket arról, hogy a fele munkát az univerzum teszi majd bele a kezdeményezésbe.

Céljaid elérése mindig gyorsabb és könnyebb, amennyiben a mindenség látja, hogy hozzájuk idomulsz, és megteszed a manifesztációk fogadásához elengedhetetlen lépéseket. A gyakorlati buzgólkodás mellett metafizikai eszközök egész sorát is „csatasorba állíthatják” az önsegítő csoportok. Ilyenek a pozitív megerősítések, a vizualizáció, valamint a naponkénti hálaadás. Mit szólsz azonban ahhoz, ha azt hallod tőlem, hogy hihetetlenül hatékony fegyverek egész arzenálja áll a rendelkezésedre, amelyekről gyakorta elfeledkeznek az önsegítés ünnepelt szószólói?

A szerencse három arca

Hogy kontextusba helyezzük ezt a metaforát, van egy alaptétele a Diamond Feng Shui-nak (az én feng shui iskolám), miszerint a szerencse lehet égi, földi és emberi. Más szóval három különböző, ám egyként fontos tényező határozza meg manifesztálóképességedet.

Az égi szerencse születési körülményeid summázata. Idetartoznak vér szerinti családod, kultúrád, és testi, valamint mentális képességeid. Habár változtathatsz rajtuk (mondjuk, nemátalakító műtéttel, vagy emigrálhatsz is), a szerencsének ez a válfaja tűnik a leginkább „rögzítettnek”. Egyesek egyenesen sorsszerűnek, végzetesnek, Isten akaratának tekintik.

A szerencse emberi változata, amennyiben járatos vagy az önsegítés berkeiben és eljárásaiban, a legismertebb a három közül! Hozzáállásodat, világlátásodat, valamint mindennapos döntéseidet foglalja magában. Azon a feltevésen alapul, hogy a gondolatok „megfoganhatnak” a valóságban, és gondolkodásunk, érzékelésünk megváltoztatása a valóság mibenlétét is átformálja. Az imént említett eszközök – így a pozitív megerősítések és a hála – az emberi szerencse égisze alá tartoznak. Noha kétségtelenül hasznosak, mind időigényes, és csupán sok gyakorlással, nagy fegyelemmel sajátítható el. Nem úgy van az, hogy csak elmondasz egy megerősítést a tükör előtt, és ripsz-ropsz, minden jó egy csapásra megvalósul. Naponta kell ismételned, ha bármiféle hatást el kívánsz érni. Már a pozitív hozzáállás megtartásához is szigorú mentális fegyelemre lesz szükséged. Nincs ennél keményebb munka nehéz napokon, amikor látszólag az egész világ felesküdött ellened.

Az emberi szerencsét tehát a dolog aktív, míg a földit a passzív oldalának vélem. Ez utóbbi a közvetlen környezet (az otthonod és a munkahelyed) szerepét hangsúlyozza, amelyen változtatva megsokszorozhatod a feléd áramló pozitív energiákat.

A szerencsének ez a három típusa egyenlő mértékben befolyásolja manifesztálóképességedet, mindazonáltal a földi kevesebb időt és erőfeszítést igényel.

E ponton talán eltűnődsz: „Ugyan hogyan befolyásolhatja otthonom átrendezése egyéb dolgaimat, például, hogy bevonzzam álmaim állását?” Amennyiben felmerül benned ez a kérdés, gondold csak el, hogy az otthonodban áramló energia, és amit elhelyezel benne, üzenetértékű az univerzumnak arról, mit kívánsz bevonzani. Olyan ez, mint amikor képeket erősítesz egy papírlapra, létrehozva ezzel egy kétdimenziós álomtáblát. A földi szerencse ezután élő, lélegző, háromdimenziós változatot gyúr az előbbiből. A változtatások és aktiválások, amelyeket azután otthonodban és irodádban végrehajtasz, tovagyűrűzve valódi változásokhoz vezetnek életedben, a családodban, szűkebb közösségedben, és talán a nagyvilágban.

Nem könnyű megérteni ezeket a szövevényes összefüggéseket. A megértést ezért a „manifesztációk hiányzó láncszemének” neveztem el. Gyakorta hallom egyesektől, hogy bár teljes erőbedobással igyekeznek maguk elé képzelni céljaik valóra válását, és változtatni önnön hozzáállásukon, próbálkozásaik nem hozzák meg a kívánt eredményt. Ne feledd, hogy hozzáállásod és világlátásod mindössze az összkép 33%-át százalékát teszik ki, azaz manifesztálóképességed egyharmadát. Hiába képzeled magad elé életszerűen célod teljesülését, ha közben nem veszed figyelembe a környezeti hatásokat és az univerzumot általában. Jó esetben késni fog a manifesztációd, és a hatás is gyengébben érvényesül. Rosszabb esetben otthonod kifejezetten az ellenkezőjét vonzza be annak, ami szándékod szerint való!

Mindennek nem muszáj így történnie. Azért rovom ezeket a sorokat, hogy rámutassak a manifesztációk hiányzó láncszemére. Ennek a könyvnek a lapjain sorra bemutatom, miféle eszközökkel növelheted meg földi szerencsédet, és aktiválhatod háromdimenziós álomtábládat. Javaslataimat követve azt találod majd, hogy álmod hamarabb és látványosabban valósul meg, mint valaha is remélted!

Diamond-sztori

Amikor először jött ki A Titok DVD-je, Rhonda Byrne igencsak magasra állította a mércét. Egy csomó mindent kívánt egyszerre bevonzani: nemzetközi sajtóvisszhangot; interjúkat a legnézettebb nappali beszélgetős tévéműsorokban; végül tetemes üzleti nyereséget. Sajnos azonban a DVD csekély visszhangot vert, és az egész dolog megrekedt valahogyan. Mivel egyike voltam a film tanítómestereinek, Rhonda hozzám fordult segítségért. Meghívott az otthonába, hogy találjam meg, mi rontja le a feng shui-ját. Iskolapéldája volt ez annak, hogy hajléka a szöges ellentétét manifesztálta, mint amire ő törekedett! Mindenekelőtt arra kértem, helyezze A Titok DVD-jét a siker irányába. A négy személyes irány egyike ez, amelyeket a feng shui elveivel egybehangzóan használni fogunk a továbbiakban. Ezután megkérdeztem, kivel szeretné megosztani a sikerét. Azt mondta, világsikerre számít, és arra, hogy behívják az Oprah Winfrey-show-ba. Ezt hallva azt ajánlottam, tegyen egy földgömböt, valamint az O magazin{1} egyik számát a kapcsolatok irányába. Takarja le továbbá a két tükröt a hálószobájában, hogy elaltassa a filmre vonatkozó aggodalmait. Íróasztalát is az ajtóval szembe, nagy energiájú irányba fordítottuk.

A következő héten feng shui konzultációra hívott egy rossz passzban lévő kiadóvállalat, a Beyond Words. Távozásom előtt átadtam nekik A Titok DVD-jét.

– Igazán kiadhatnának vele egy könyvet – mondtam.

És valóban tárgyalni kezdtek Rhondával. Pár kurta hónap elteltével felhívta Oprah produkciós csapata, hogy interjúra kérjék. Mivel a filmben betöltött szerepem nem korlátozódott a nyilvános megszólalásokra, hanem a háttérből is mozgattam bizonyos szálakat, „A Titok titkának” neveztek el.

Hogyan használd a könyvet?

A kötet négy fő részre tagolódik: történetek saját manifesztációimról; miként hozd létre saját háromdimenziós álomtábládat; a hatást növelő eszközök; olyan feng shui hatások számbavétele, ami minden újévkor álomtáblád felfrissítésére és feltöltésére serkent.

Kívánom neked, hogy a manifesztáció felé tett utolsó lépésed sikerrel járjon. Nem számít, mit tapasztaltál a múltban, csak nagy nehézségek árán vonzottad-e be a neked tetsző létezőket, netalán egy idő után teljesen meg is rekedtél, semmi kétségem, hogy ez a hiányzó láncszem az, amire vártál.

Szóval készen állsz, hogy megkezdd utadat álmaid megvalósulása felé? Ha még nem, kezdd el letölteni a Marie Diamond applikációt, hogy megismerkedj a részletekkel. Megtudhatod innen személyes energiaszámodat, energia-archetípusodat és a négy személyes irányt. Minderre szükséged lesz a későbbiekben.

Az itt látható QR-kódot letöltve a Marie Diamond applikációhoz jutsz a Google Play Áruházban.

1. FEJEZET

A szülői ház

Szemléltetésül, hogyan manifesztálja valaki élete álmát, elmondom, miként vittem sikerre én az enyémet. Könyvem írása idején szerencsére jól elvagyok – több mint harminc éve élek boldog házasságban. Három gyönyörű gyerekünk van. A napfényes Los Angeles szívében lakom. Minden egyes napomon emberek sokaságának jobbítok az életén a világ minden táján. Vagyok annyira szerencsés, hogy a nap végén, amikor magamra maradok a gondolataimmal, béke száll a szívemre. Tévedés ne essék azonban, csak mert mostani életem felhőtlenül boldognak tűnik, nem jelenti azt, hogy ez mindig így volt. Történetem megosztásával pontosan azt szeretném elérni, hogy megértsd, mindenkinek jobbra fordulhat a sorsa, bármiféle nehézségekkel is küzd az adott pillanatban.

1963. február 15-én születtem a belgiumi Brugge-ben egy vásárvárosban. Apám ügynök volt, anyám általános iskolai tanítónő. Négy gyermekük közül én voltam a legfiatalabb, és gyermekkorom nagy részében elviselhetetlennek tűnő félelmekkel viaskodtam.

A mai világban apámról valószínűleg kiállítanák a diagnózist, hogy a második világháborúban beszerzett poszttraumás sokkszindrómában szenved. A nácik elfogták, és közel három évet töltött egy lengyelországi munkatáborban, ahol brutális kínzásoknak tették ki, és elmondhatatlan szörnyűségekre kényszerítették. Kétségtelenül mélységesen megsérült mindeközben. Manapság módja nyílna terápiára, szakszerű segítségre és lelki támogatásra, akkoriban azonban ezek a lehetőségek egyszerűen nem léteztek, így egyedül kellett megküzdenie a traumájával. Ez azt jelentette, hogy két apa mellett nőttem fel. Az egyik bűbájosan kedves volt, és a tenyerén hordozott. A másik azonban szinte semmiért tomboló dührohamokban tört ki. Mint minden gyermek, aki érzelmi vagy fizikai bántalmazást szenved el a szüleitől, én is lábujjhegyen jártam, nehogy bármivel is felkeltsem apám bősz haragját. De ugyanezért az volt a legfőbb vágyam, hogy boldognak lássak másokat. Hogy napsugaras vidámsággal és nevetéssel teljen meg az otthonunk, csak azt nem tudtam, mit kellene ehhez tennem.

Tizenöt esztendős koromig a nővéremmel közös hálószobában aludtam. Idővel ő elköltözött, de ha akkoriban bekukkantottál volna abba a szobába, sehol nem fedezhetted volna fel a jelenlétemet. A bútorzat, a poszterek a falon, a csecsebecsék a polcokon egytől egyig a nővéreméi voltak. Mindössze egy kicsiny könyvespolc volt az enyém. Ez az egyenlőtlenség azt az érzést keltette bennem, hogy nem tartozom oda; idegen vagyok a tulajdon hálószobámban. A tapéta csíkos mintázata börtönrácsokra emlékeztetett. Elsütöttem erről néhány tréfát, noha szomorú igazság bújt meg a szavaim mögött. Ez a sötét csíkozat pontosan kifejezte akkori életérzésemet. Nem voltak barátaim. Az iskola rémei is kiszúrtak maguknak, úgyhogy elválaszthatatlanul mellém szegődött a félelem. Rab voltam a saját világomban.

Mai szemmel felidézve a szobámat elmondhatom, hogy csupa olyasmi állt benne, amit tilt a feng shui. Északnyugati részén, egészségirányom kellős közepén, állt a mosdó. Ezért valahányszor fogat vagy arcot mostam, lecsorgattam a lefolyón egészségemet és erőnlétemet. Ágyam szintén a legrosszabb irány felé mutatott, nem csoda hát, hogy szörnyű lidércálmaim voltak. A feng shui-ról akkortájt nem is hallottam, de ösztönösen is megpróbáltam némi vidámságot vinni arra a helyre. Kis könyvespolcom mellett üres maradt a fal; színes fotókat aggattam oda, amelyek álmodozásra késztettek, vagy fellelkesítettek. Az egyik például, amelyre rátaláltam, a cannes-i filmfesztiválon készült. Így kezdtem el tudtomon kívül építeni első Diamond-álomtáblámat. Színes ceruzákkal rajzokat is gyártottam, amelyek boldog családokat ábrázoltak. Mosolygó arccal ültek együtt rajzaim alakjai, nem veszekedtek, nem marták egymást.

„Álomfalam”, ahogyan annak idején hívtam, megmosolyogtatott ugyan néhanap, de messze nem hozott megoldást. A leglogikusabb akcióterv az volt számomra, hogy minél kevesebb időt töltsek el a szülői házban. Szerencsére gyönyörű erdőségek terültek el a közelében, ezért rengetegszer mentem ki a szabadba: fára másztam, bringáztam, és magamba szívtam mindazt a derűt és harmóniát, amit a természetből meríthetünk. Valahányszor kutyát kellett sétáltatni, vagy hozni-vinni valamit, mindig elsőnek jelentkeztem. Minden ürügy megtette, csak hogy elmehessek otthonról. Végtelen órákig dobáltam labdát például a házfalra, egészen addig, amíg úgy rám sötétedett, hogy arcom elé emelt kezemet sem láttam.

Már gyermekfejjel rendkívül érzékenyen ráhangolódtam a létezés magasabb rendű, szemnek rejtett szintjeire. Volt egy spirituális mentorom, Saint-Germain, aki először álmomban látogatott meg, majd később látomásaimban is megosztotta velem bölcsességét.{2} Ő értette meg velem a meditáció fontosságát, azt, hogy megnyugtatja az elmét, és megszabadít a magammal hurcolt negatív gondolatok nyűgétől. Egy egyszerű vizualizációs technikát is tanultam tőle, aki védelmező fényoszlopot képzelt maga köré. Több mint egymillió tanítványomnak adtam tovább ezt világszerte. Az ő útmutatásait követve alkottam fogalmat magamnak a vonzás törvénye alapjairól. Megtudtam például, hogy a siker érdekében újra meg újra le kell rajzolnunk a vágyott jelenetet, személyt vagy tárgyat. Ezeket a képeket azután kitettem az álomfalamra. A mai napig fennen hirdetem, hogy a művészet, ezen belül a rajz, jelentős szerepet játszhat a manifesztációban.

A meditációval ismerkedve semmi másra nem vágytam jobban, mint hogy kint lehessek a természetben, csöndben elüldögélhessek, és lecsillapíthassam gondolataim kavargását. A földi szépségek látványa illő hátteret nyújtott az imához és Istenhez fűző kapcsolatom elmélyítéséhez. Ami azt illeti, a keresztények rosszallhatják, hogy egy gyerek beszélget el spirituális vezetőkkel, az én szememben azonban ez a kettő mindig is egybekapcsolódott. Habár katolikus hitelvek szerint nevelkedtem, lenyűgözött az univerzum egésze, az energiák játéka, és egyáltalán az, hogy „hogyan működnek a dolgok”.

Egy korai manifesztációs tapasztalatom

Ennek is egy rajzomhoz volt köze. Spirituális mentorom azt tanácsolta, hogy öt különböző színnel dolgozzam: ibolyakékkel, sárgával, citromzölddel, rózsaszínnel és vízkékkel. Első rajzomon boldogan mosolygó családtagjaim láthatók napsugaraktól és szivárványtól övezve. Mindezt világok választották el akkori valós helyzetemtől, ezért pár naponként újrarajzoltam a jelenetet. Valahányszor csak ceruzáim megint a papirost szántották, olyan otthonra koncentráltam, amelyet eltölt a jóakarat és a szeretet. Ami napsugarakként áradt szét tudatomban, amelyek mindent megmelengetnek, ahová csak zúdulnak.

Az egész családot letaglózta a hír, amikor legidősebb bátyám minden előzmény nélkül bejelentette, hogy megnősült. Nem volt elég, hogy az esküvő a tudtunkon kívül és határozottan szülői engedély nélkül zajlott, de új sógornőmmel sem találkoztam annak előtte. Mondanom se kell, nem az elkövetkező világra szóló perpatvart szándékoztam előidézni a rajzaimmal, ugyanakkor tudtam, hogy nem adhatom fel békeszerző törekvéseimet. Mivel karácsonyig már csupán néhány hónap volt hátra, úgy határoztam, hogy átrendezem energiáim fókuszpontjait. Új családi csoportképemre már a bátyámat és a nejét is odarajzoltam a boldog és vidám családi összejövetelen. Kilencéves voltam akkor, és miután évek óta becsődölt az életem, ezúttal valóban képeslapra illő karácsonyt akartam.

December hatodikán, teljesen váratlanul csomagot kaptam legidősebb bátyámtól. Gesztusa megerősített feltevésemben, hogy nem akarja végképp elszakítani a családi kötelékeket. Ráadásul a csomagban nyalókák lapultak a színeimben: ibolyakéken, sárgán, citromzölden, rózsaszínen, és áttetszően, akár a víz. Ugyanazokkal a színekkel tehát, amelyeket a rajzaimhoz használtam. Akkoriban már tudatában voltam, hogy bármibe fogok, bármilyen természeti erőt is igyekszem megérteni, biztos a siker.

Most, hogy a csomagon ott volt a feladó, tehát a bátyám címe, írtam neki, és hívtam, béküljön ki apánkkal. Az általam szervezett találkozó helyét és idejét is megadtam: december 23-a, délelőtt tizenegy óra. Ezután két újabb képet rajzoltam. Az egyiken az egész család körbeállta a karácsonyfát. A másikon a konyhaasztalhoz ültettem a családtagjaimat. Apám és bátyám az asztalon áthajolva épp kezet fogott egymással. A háttérben a falióra délelőtt tizenegyet mutatott.

23-án délelőtt irtó ideges voltam. Elmúlt tizenegy, de a bátyám nem volt sehol.

Bolondság volt-e azt képzelnem, hogy orvosolni tudom a szakadást szeretteim között? Gyötört a kétely, akkor ez már a kudarc lenne? Apám sértetten duzzogott, és azt hajtogatta, hogy lám, nem jött el a fia. Én azonban minden kételyem ellenére reméltem még. Tudtam, hogy a nyalókák csomagolópapírjának a színe nem véletlenül egyezett a színeseimével. Ilyen véletlen nem létezik. Nem, az univerzum üzent nekem így. Erősködtem hát, hogy várjunk tovább. Ha tűkön is ültem, mégsem adtam fel. Tizenegy óra húszkor bátyám rontott be az ajtón. Késett a vonat, mondta, azért ért csak mostanra ide. Nem érdekelt, igazat mond-e, vagy sem, a lényeg az volt, hogy megjelent, a tulajdon személyében! Megragadtam apám kezét, és kivezettem kettejüket a konyhába, majd leültettem őket a konyhaasztalhoz, úgy, ahogyan a rajzom is mutatta. Hosszan ültek ott, kibeszélve a sérelmeiket, majd végül átnyúltak az asztal fölött, és kezet ráztak. Megcsináltam hát, életre keltettem a rajzomat!

Másnap visszatért a bátyám a feleségével, és csodálatos szentestét töltöttünk el együtt, telve szeretettel, emberi melegséggel, nevetgélve. Első kézből kaptam hát bizonyítékot arról, milyen hathatós vizualizációs eszköz a képi ábrázolás, és miként mélyítik, árnyalják manifesztációinkat a színek. A Diamond Feng Shui kvantumszíneknek nevezi az emlegetett öt színt. Mindegyiknek külön jelentése van. Az ibolyakék megbocsátást jelez, a sárga a tudás szimbóluma, a citromzöld az egyenes, gerinces jellemé, míg a vízkék az átláthatóságé. Mind e dolgok hiányoztak a szülői háznál, és azzal, hogy a rajzomon szerepeltettem őket, értésére adtam az univerzumnak, minek a pótlására törekszem.

Az univerzum számontartja a vágyaidat

Rövidesen szokásommá lett, hogy lerajzolom, amit manifesztálni igyekszem, és a rajzot feltűzöm az álomfalamra. Különösen szívmelengető példája annak, hogy a mindenség nem felejti el, mit kérünk tőle, a hatvanas évek egy tévéműsora, a Daktari volt az abban szereplő kancsal oroszlánnal, Clarence-szel; pont, amikor női példakép után kutattam. Cheryll Miller Paula Tracy szerepét alakította, egy fiatal nőét, aki az afrikai szavannán barátságot köt egy oroszlánnal. Rajongtam ezért a figuráért, aki merész volt és vakmerő, s tudott bánni ezekkel a vadállatokkal. Ráadásul azt olvastam, hogy a színészek végig dublőrök nélkül játszottak! Paula lett az idolom felcseperedésem idején; egy olyan nő, aki oroszlánok hátán lovagol. Kivágtam egy őt és az oroszlánt ábrázoló fotót a tévéújságból, és az álomfalamra tűztem. Valahányszor rájuk néztem, bátorság költözött a szívembe, amikor meg kellett küzdenem saját életem oroszlánjaival.

Évtizedekkel később, 2006-ban egy afrikai alapítványnak gyűjtő amerikai jótékonysági rendezvényen szólaltam fel. Nagyot dobbant a szívem, amikor valaki félrevont utána, és egy könyvet nyomott a kezembe Cheryll-lel és Clarence-szel, a kancsal oroszlánnal a borítón. Belső gyermekem annyira meghatódott, hogy elsírtam magam. Megtudtam, hogy Cheryll maga is ott van a közönség soraiban, nagy rajongóm, és találkozni szeretne velem. Útjaink, lám, keresztezték egymást a sors rendeléséből. Pillanatig sem haboztam, odaléptem hozzá, és elmondtam neki, hogy valamikor hősömmé fogadtam, s hogy a rettenthetetlen nőalak, akinek a szerepét játszotta, segített felfedezni önnön belső erőmet. Láttam rajta, hogy mélyen megrendítette, amit hallott, én pedig hálát adtam a Gondviselésnek, hogy megismerhettem azt az embert, aki valaha az álomfalamat ékesítette. Az univerzumnak kitűnő az emlékezete, bízz meg hát abban, hogy nem feledkezik el a kívánságaidról.

Kezdeti manifesztációs kísérleteim tehát, amelyek a szülői ház légkörének megjavítására szorítkoztak, jószerével emberi szerencsémet tették csak próbára. Meditáció, ima, minél több tartózkodás a természetben volt az összes eszközöm annak a félelemnek a csillapítására, amely mindenhová elkísért, ahová csak mentem. Azt reméltem, hogy amennyiben erre a belső békére hagyatkozom, a végén minden a helyére kerül. Szemernyi kétségem nincs afelől, hogy az engem támogató erők híján nem éltem volna túl, ami ezután következett. Csakhogy az emberi szerencsének is megvannak a határai. Tehettem bármit, földi szerencsém egyelőre nem fogadott pártfogásába.

„Marie Diamond feng shui jártassága mérhetetlenül kedvezően hatott rám. Nem csupán személyes életemre, de filmes és televíziós vállalkozásom irányítására is. Gazdag tapasztalata gyémántként szórja ránk szikráit. Tanításai összhangban állnak az univerzum nagyszerű törvényeivel és alapelveivel.”

– Rhonda Byrne, A Titok című világhírű sikerkönyv szerzője

„Marie Diamond egyike spirituális tanítóimnak, és tényleg bámulatos. Segítségével teljesen új, mélyebb szintet értem el meditációim során, rendbe tette életem feng shui-ját, és összeszedettebb lettem. Valójában az ő érdeme, ahol most tartok.”

– Big Sean, többszörös platinalemezes rapper

„Marie nagyszerű tanító, bölcs, mester és barát. Már az első konzultációt követően feljavult a vállalkozásunk. Tanácsai nyomán családi életem is harmonikusabb lett.”

– Jack Canfield, A siker alapelvei a gyakorlatban, valamint az Erőleves a léleknek-sorozat társszerzője

„Meg szeretném köszönni neked, Marie Diamond, hogy feng shui-d olyan mélységes hatással volt a házasságomra, családi életemre és vállalkozásomra. Micsoda ösztönzőerő rejlik benned! Folytasd sikerrel felvilágosító ténykedésedet, oszd meg velünk a titkodat! Tényleg nagyon hálás vagyok mindazért, amit a családomért és a vállalkozásomért tettél feng shui és varázsvessző-tudományoddal. Oly sok gondunkat megoldottad, és oly sok lehetőséget nyitottál meg azóta előttünk!”

– John Gray, A férfiak a Marsról, a nők a Vénuszról jöttek című sikerkönyv szerzője

„Marie Diamonddal Jack Canfield közvetítésével ismerkedtem meg 2004-ben. Rövidesen meglátogatott az otthonomban és a cégemnél, hogy feng shui energiánkról konzultáljon. Lehetőségek valóságos áradata lepett el minket, amikor megváltoztattuk magunk körül az életenergia áramlását. Nem telt bele három hónap, és az Entertainment Tonight műsorába vette fel egyik programunkat. 2005-ben nyereségünk 427%-ra növekedett.”

– Pete Bissonette, a Learning Strategies szerzője és az azonos nevű cég tulajdonosa

„Marie Diamond közreműködése azonnali és bámulatosan jó hatással van az ember életére. Mire a birtokomra tette a lábát, és átlépte a bejárati ajtó küszöbét, többet tudott rólam, mint közeli barátaim zöme. Látogatása rövidre szabott idejében feng shui eszköztárával megnyitotta előttünk a harmónia, egészség és jó szerencse energiáit. Az elkövetkező néhány nap és hét során megsokszorozódott a céges bevételem, gyermekeim testi-lelki állapota megjavult, megnőtt a koncentrálóképességük, és nyugodtabbak lettek. Feleségem is megúszott egy egészségügyi katasztrófát. Hiszem, ha látom – tartja a közmondás. Nos, van mit elhinnem!”

– Paul R. Schreele, a LEARNING STRATEGIES társalapítója

„Először az irodámban próbáltam ki a Marie Diamond applikációt. Nem telt bele kilenc hét, és 20%-kal nőtt a céges bevételem. Véletlennek hittem. Ekkor azonban Marie a feleségem hivatalát is felkereste, szintén kedvező eredménnyel. Kilenc héten belül az ő vállalkozása is 20%-kal nagyobb nyereséget könyvelhetett el, noha ehhez különben a kisujját sem mozdította. Nem mondhatok mást, mint hogy az általad használt energiaszámok módszere beválik!”

– Vishen Lakhiani, a Mindvalley elnök-vezérigazgatója

„Egy hétre rá, hogy Marie-vel átrendeztük az otthonomat a bőség energiáinak fogadására, váratlanul több tízezer dollárhoz jutottam. És ez csak a kezdet volt! A bőség kimeríthetetlen áradata özönlik felém a legmeglepőbb alkalmakkor. Marie ténykedése egyenesen csodálatos!”

– Katherine Woodward Thomas, a Calling in the „One” New York Times bestseller, valamint A tudatos elválás öt lépése szerzője

„Marie Diamond mentális edzőként segített, hogy jobban a futballpályára fókuszáljak, és kevesebb erőfeszítéssel érjem el céljaimat. Feleségemmel az ő feng shui és varázsvessző-tudására támaszkodva tesszük harmonikusabbá otthoni életünket a magunk és családunk számára.”

– Kyle Van Noye, szuperkupagyőztes NFL-hátvéd

„Marie Diamond több online csúcstalálkozónkon felszólalt, és tudásával nem egy tanítványomra döntő hatással volt. Mind a feleségem irodáját, mind az enyémet, valamint az otthonunkat ő rendezte át a feng shui elveinek megfelelően.”

– Raymond Aaron, profi előadó és coach

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 Budapest, Múzeum krt. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen

{1} Winfrey folyóirata (a ford.)

{2} Saint-Germain gróf felvilágosodás kori szabadkőműves, spiritiszta és látnok (a ford.).